
A rhegmatogen retinaleválás korai felismerésének fontossága: a beteg által kitölthető kérdőív fejlesztése a maradandó látásromlás megelőzése érdekében

Bevezetés: A rhegmatogen retinaleválás maradandó látásromlással fenyegető, mihamarabb műtétet igénylő szemészeti kórkép. Míg a fovea centrális leválása előtt felismert és megoperált esetekben nemritkán látáscsökkenéssel sem jár a betegség, addig a fovea leválását követően napról napra csökken a várható postoperatív látásélesség. A látás megőrzéséhez tehát kulcsfontosságú az időfaktor, a gyors diagnózis és az azt követő mielőbbi orvosi ellátás, amely adataink alapján hazánkban sajnos gyakran késik.
Módszer: Munkánk során rhegmatogen retinaleválással diagnosztizált és emiatt a Szegedi Tudományegyetem Szemészeti Klinikán vitrectomián átesett 45 páciens anamnézisét, látáspanaszait és látásélesség alakulását elemeztük. A kapott adatok alapján célul tűztük ki, hogy segítsük a betegség korábbi felismerését és lehetővé tegyük az eredményesebb kezelését. A látáspanaszok elemzését követően megalkottunk egy, a páciens által önállóan kitölthető kérdőívet, amelynek célja a sürgős ellátást igénylő betegek kiszűrése.
Eredmények: A retinaleválás miatt vitrectomián átesett betegek 41%-a egyáltalán nem hallott a retinaleválásról. A betegek 80%-a úszkáló homályokat, 54,3%-a villámlátást és a 89%-a látótér kiesést tapasztalt, ennek ellenére 64,5%-ban már a fovea leválását követően került sor a műtétre. A kérdőív megalkotásával elindulhatott az ambuláns adatgyűjtés, a rizikó becslésre alkalmas pontrendszer kidolgozása megkezdődött, mely az esetszám növelésével folyamatosan pontosítható.
Megbeszélés: Munkánk alapján az első panasz és a műtét között átlagosan 19 nap, míg a fovea leválásáig átlagosan 8,2 nap telt el. Jelen kutatásunkkal nemcsak a figyelmet szeretnénk felhívni a retinaleválás korai diagnózisának fontosságára, hanem célul tűzzük ki a rizikóbecslésre alkalmas kérdőív megalkotását, ezzel a fenti idők lerövidítését a látás megóvása érdekében.



